Document ID: 31993D0465

NEUVOSTON PÄÄTÖS,
tehty 22 päivänä heinäkuuta 1993,
teknistä yhdenmukaistamista koskevien direktiivien vaatimustenmukaisuuden arviointimenettelyjen eri vaiheissa käytettäviksi tarkoitetuista moduuleista ja CE-merkinnän kiinnittämistä koskevista säännöistä ja käytöstä (93/465/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 a artiklan,
ottaa huomioon komission ehdotuksen(1),
toimii yhdessä Euroopan parlamentin kanssa(2),
ottaa huomioon Euroopan talous- ja sosiaalikomitean lausunnon(3),
sekä katsoo, että
teknistä yhdenmukaistamista koskevien direktiivien vaatimustenmukaisuuden arviointimenettelyjen eri vaiheissa käytettäviksi tarkoitetuista moduleista 13 päivänä joulukuuta 1990 tehtyä neuvoston päätöstä 90/683/ETY(4) on muutettava huomattavasti monilta osin; selkeyden ja järkevyyden kannalta on suotavaa konsolidoida sen määräykset tällä päätöksellä,
neuvosto antoi 21 päivänä joulukuuta 1989 päätöslauselman vaatimustenmukaisuuden arviointia koskevasta laaja-alaisesta lähestymistavasta(5),
yhdenmukaistettujen menetelmien käyttöönottaminen vaatimustenmukaisuuden arvioinnissa ja yhteisen opin hyväksyminen niiden soveltamisessa ovat omiaan helpottamaan teollisuustuotteiden markkinoille saattamiseen liittyvien tulevien teknistä yhdenmukaistamista koskevien direktiivien antamista ja siten edistämään sisämarkkinoiden toteutumista,
näiden menetelmien on varmistettava, että tuotteet ovat teknistä yhdenmukaistamista koskevissa direktiiveissä säädettyjen olennaisten vaatimusten mukaisia erityisesti käytön ja kuluttajien terveyden ja turvallisuuden turvaamiseksi,
tämä vaatimustenmukaisuus olisi varmistettava selvien ja ymmärrettävien menettelyjen avulla, aiheuttamatta tarpeettomia rasitteita valmistajille,
lisämoduulien käytön tai moduulien muunnosten osalta olisi sovellettava tiettyä joustavuutta, jos se jonkin erityisalan tai direktiivin erityisolosuhteiden johdosta on perusteltua, kuitenkin siten, ettei tämän päätöksen tavoite vaarannu ja ainoastaan, kun se on selvästi perusteltavissa,
neuvosto on edellä tarkoitetulla 21 päivänä joulukuuta 1989 annetulla päätöslauselmalla hyväksynyt johtavaksi periaatteeksi CE-merkinnän käyttöä koskevien yhteisten sääntöjen hyväksymisen,
neuvosto on päätöksellä 90/683/ETY määrännyt, että teknistä yhdenmukaistamista koskevissa direktiiveissä tarkoitettuja teollisuustuotteita voidaan saattaa markkinoille vasta kun valmistaja on kiinnittänyt niihin CE-merkinnän,
tarkastajien suorittamien tarkastusten helpottamiseksi yhteisön markkinoilla ja taloudellisten toimijoiden yhteisön eri lainsäädäntöjen edellyttämiä merkintöjä koskevien velvollisuuksien selventämiseksi on suotavaa käyttää vain yhtä CE-merkintää, ja
CE-merkinnän päämääränä on ilmaista tuotteen vaatimustenmukaisuus yleisesti tärkeiden suojelun tasojen kanssa, jotka on vahvistettu kokonaisdirektiiveillä ja ilmaista, että taloudellinen toimija on ollut tuotteensa osalta kaikkien yhteisön oikeudessa säädettyjen arviointimenettelyjen alainen,
ON PÄÄTTÄNYT SEURAAVAA:
1 artikla
1 Teollisuustuotteiden markkinoille saattamiseen liittyvissä teknistä yhdenmukaistamista koskevissa direktiiveissä käytettävät vaatimustenmukaisuuden arviointimenettelyt on valittava liitteessä luetelluista moduuleista tässä päätöksessä ja liitteessä olevissa yleisissä suuntaviivoissa määriteltyjen perusteiden mukaan.
Nämä menettelyt voivat poiketa moduuleista ainoastaan, jos se jonkin erityisalan tai direktiivin erityisolosuhteiden johdosta on perusteltua. Tämän moduuleista poikkeamisten on oltava laajuudeltaan rajoitettua ja nimenomaisesti perusteltua kyseisessä direktiivissä.
2 Tällä päätöksellä vahvistetaan CE-vaatimustenmukaisuusmerkinnän kiinnitysjärjestelmä teollisuustuotteiden suunnittelua, valmistusta, markkinoille saattamista, käyttöönottoa tai käyttöä koskevassa yhteisön lainsäädännössä.
3 Komissio antaa määräajoin kertomuksen tämän päätöksen soveltamisesta ja ilmoittaa, toimivatko vaatimustenmukaisuuden arviointia ja CE-merkintää koskevat menettelyt tyydyttävästi, vai onko niitä muutettava.
Komissio ottaa myös huomioon viimeistään siirtymäajan päättyessä vuonna 1997 tai aikaisemmin, jos todetaan kyseessä olevan hätätapauksen, tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä 19 päivänä helmikuuta 1973 annetun neuvoston direktiivin 73/23/ETY(6) yhdentymisestä CE-merkinnän kiinnittämismenettelyihin aiheutuvat erityiset ongelmat, ilmoittaen erityisesti, jos turvallisuus vaarantuu. Komissio luettelee myös neuvoston direktiivien päällekkäisyyksistä johtuvat ongelmat ja täsmentää, onko tarpeen säätää muista yhteisön toimenpiteistä.
2 artikla
1 Kumotaan päätös 90/683/ETY.
2 Viittaukset kumottuun päätökseen on katsottava viittauksiksi tähän päätökseen.
Tehty Brysselissä 22 päivänä heinäkuuta 1993.

Labels: 7
3